- San Juan
- <
- 11
- >

11
Lázaro kwaig
1 Kan møg Lázaro taig Betania pueblosriig tru Maríaimba, Martaimba nuchaabe kwanrrø tsubig køn. 2 Tru Maríabe, Señorwei srøb pala tru purø may irrabzhigwan lusha, nui srøbwan pusruutøga pinømørøbig købig, truig køben, tru Lázaro kwanrrø tsubiibe nui nuchag købig køn. 3 Inchen tru nui pa nuchaløbe Jesúsweisrømay karua ørøbelø køn:
—Señor, ñi undaaraibe kwanrrø tsun— cha, eshkanrrai.
4 Inchen Jesúsbe trunun mørabe, trenchibig køn:
—Tru kwanrrøbe kwam kwanrrø kømøtø køn cha. Treeg kømøtø, Tiuswei maya nuguen tabigwan kenamaramigweyasig køn cha, treeg mariitøga Tiuswei Nusrkawan maya nuguen tabig marig kønrrai.—
5 Jesúsbe Martanba, numøsrawanba, nuchawanba truba undaguig kwagucha, 6 tru Lázarobe kwanrrø tsun taingucha, tru nø tsuinug katøgucha Jesúsbe pa kwaløm srarrabig køn. 7 Incha nøbe nui kusrenanøb pera uniilan trenchibig køn:
—Judeasrømay katø amun— cha.
8 Inchene nømbe trenchiptinchibelø køn:
—Kusrennøbig, judíosmera trusrø yamba ñun srug muta, peta ñun kwetchab inchib kuig yandø yanatø køben, ¿trusrømay katø inrrapteh?— cha.
9 Inchene Jesúsbe trenchibig køn:
—¿Kan mawabe doce uras tøgaig kømuitarru? cha. Pøs, kan kwaløm uñibiibe srurrengwamøn cha, kaguende yu pirau tør pilimba. 10 Trune kan yem uñibiibe srurrengwanrrun cha, kaguende yembe tør chigaig løstiig kua.—
11 Inchabe katø Jesúsbe trenchibig køn:
—Lázaro namui trendø asiibe kiain køn cha. Inchendø nabe nun kasrønanrrab inrrab— cha.
12 Inchene nui kusrenanøb pera uniiløbe trenchibelø køn:
—Señor, trube, kiptø tsuibe, treebe tammisrtrab kuinrrun— cha.
13 Jesúsbe Lázaro kwain køn cha waminchib pasrøben, trune nui kusrenanøb pera uniiløbe: “Ka kib tsun” chitanmab isua pønrrabelø køn. 14 Inchabe Jesúsbe tørgandø trenchibig køn:
—Lázarobe kwabguen indan cha. 15 Nane ñimuimburappe tabguen køtan chibig køn, truyu na mu kaagúikkurri, kaguende trumaybe ñim nan kørenrrain cha. Trube, nun ashchab amun— chibig køn.
16 Inchene Tomás, tru Gemelo taibe, tru katøgan kusrenanøb pera uniilan trenchibig køn:
—Namgucha, trube, amun cha, nøba kegøtø kwanrrab.—
Jesúsbe kwabelanguen øsiiranøbig
17 Incha Jesús puabe, Lázarone sørig chabguen pib kwalømguen purayain kuin kui ashibig køn. 18 Betaniabe Jerusalén pulutø købig køn, truyugurri kan pøn kilómetro køsrønsrø. 19 Inchen judíosmerabe Martanba, Maríanba nuchag kwain køben menrra isui inchimønrrai, lincha purrønrrab truba yam amrruin købig køn. 20 Inchen Martabe Jesús pub arrun taig mørøppe, katønrrab webiben, trune Maríabe yau ka kørrømisrøbig køn. 21 Inchabe Martabe Jesúswan trenchibig køn:
—Señor, ñi yu tsuig kuinguen nai nuchag kwamumba cha. 22 Inchendø møingucha Tiuswan ñi chi miabendø, trannrrab kui ashar— cha.
23 Inchene Jesúsbe Martane trenchibig køn:
—Ñui nuchaabe katøle øsiiranrrun— cha.
24 Inchen Martabe trenchibig køn:
—Nabe ashaweim pasrar cha, tru kwabelø srabe kwaløm katøle øsiiraben, Lázarobe øsiirabwei inchab kui.—
25 Inchene Jesúsbe nune trenchibig køn:
—Katøle øsiiramiba, øsig kømibabe na kur cha. Nan kørebiibe kwawagucha, øsig kønrrun cha. 26 Inchen mutøgucha øsig uñibig nan kørebiibe managucha kwanrraamøn chibig køn. ¿Iigwan køretirru?— chibig køn.
27 Inchene Martabe trenchibig køn:
—Nai Señor, øø, cha. Ñibe tru Cristowein kuin kui kørewa pasrar cha, tru Tiuswei Nusrkai yu piraumay attrabig købig.—
Jesús kishib
28 Truigwan chab trenchabe, Martabe numøsrai Marían wamønrrab ya, nundø nilø trenchibig køn:
—Kusrennøbiibe yu pua, ñun waman— cha.
29 Inchen Maríabe møra mallatø kurra, Jesúswan ashchab ibig køn. 30 Inchen Jesúsbe katøgucha puebloyu pumø, tru Marta katinuutø srø pasrabig køn. 31 Inchen María truba mallatø kurra, webyai ashippe, judíosmera tru yau nun menrra isui inchimønrrai lincha purrabeløbe wendautø ambubelø køn, sørin tulsrø kishchab yaitamab isua.
32 Inchen Maríabe Jesús pasrainug puabe, nui merrab trenchib tømbønsrøbig køn:
—Señor, ñi yu tsuig kuimbe, nai nuchag kwamumba— chib.
33 Inchen Jesúsbe Maríaba, katø tru lincha amrrubelø judíosmeragucha kisi ashabe, nuinetø truba truba isui inchibig, kan mandøguen kømui inchib køn. 34 Incha nømun trencha payibig køn:
—¿Chu sørøgue?— cha.
Inchene nømbe:
—Señor ashchab amø— chiben,
35 Jesúsbe kishibig køn. 36 Inchen judíosmerabe trenchibelø køn:
—Au, truba undaguig kwaasøna— cha.
37 Inchen møiløgøsrønbe nømdø trenchibelø køn:
—I møg tru kab ashmíigwanma tamarøbiibe, ¿Lázarongucha kwamønrrai inchibsrumøshta?— cha.
Lázaro katø øsiirab
38 Inchen Jesúsbe katøle nuinetø truba truba isuim pasrøwa, tru sørinug kemallibig køn. Truibe kan nu trab købig køn, kebambinuube kan nu sruutøga kasraikke. 39 Inchene Jesúsbe trenchibig køn:
—Srugwan kusruy— cha.
Inchen Marta tru kwabigwei nuchaabe trenchibig køn:
—Señor, yandø irrøraig kuinrrun cha. Kaguende kwaibe chabguen pib kwalømguen køn— cha.
40 Inchen Jesúsbe nun trenchibig køn:
—¿Yamba na ñun trenchib mørgøppeh cha, ñi nan kørewabe, Tiuswei tørguegwalmabigwan ashchabguen?— cha.
41 Inchen yandø srugwan mendamaren, Jesúsbe srømbalaneb neeshabe trenchibig køn:
—Nai Møskai, mayanguen ungwa, ungwa cha, kaguen nan mørtan cha. 42 Ñibe chu uraskucha nane mørøbig køn cha. Inchendø nabe øyeeg chippe, misaamera yu pøtøgatan pønrraikkurri trenchar cha, nane ñi karua ørig kui kørenrrai.—
43 Incha iigwan chab trenchabe, truba mur wamabig køn:
—¡Lázaro, webamø!— cha.
44 Inchene tru kwabiibe tasiimeran srøbmeran llensumeratøga kirrig, maløwane llensutøga pinappulig webarruptinchibig køn. Inchene Jesúsbe nømun trenchibig køn:
—Picha, ibasay— cha.
Jesúswan kemørtrab waminchib
(Mt 26.1-5; Mc 14.1-2; Lc 22.1-2)
45 Inchen judíosmera truba nu tru Marían ashchab amrrubeløbe, Jesús treeg marigwan asha, Jesúswan kørebelø køn. 46 Inchen truyu møiløgøsrøn fariseosmeraisrømay ambabe Jesús chi marigwan nømun waminchen, 47 sacerdotesmeran karubeløba, fariseosmeraba misra, tru maig maramigwan asha marøbelø Setenteelan wama, tulundzunabe, trenchibelø køn:
—¿Nambe mandø inchab? cha. Kaguende tru møøbe Tius nøba pasrain kui asamig truba truba mariilø kenamaran cha. 48 Øyeetø martrai nam elachene, mayeeløba nun køreben, Romasrø karubeløbe amrrua, namui Tiuswei yawanba, namui maya misagwanba chab pinishinrrun— cha.
49 Inchen møikkøsrøn nømui utuig, Caifás taig, tru pilawan maya sacerdotesmeran nø karub sacerdotebe trenchibig køn:
—Kan ñimbe ni chigúinguen mørmøwa køn cha. 50 Maya misagwan ørøba pinisailø købgunrriibe, nam maya misagweyasig kan møøtø kwamikken søl kui, treegwandøguen ashmeelø kø chindah— cha.
51 Incha Caifásbe trenchippe, ka nø trenchig køptø trenchimuig køn. Kaguende tru pilawan nøbe tru maya sacerdotesmeran nø karub sacerdote kuig køppe, Tius trenchinrrai isungaruben trendaig køn, maya judíosmerayasig Jesúsbe kwanrrab køn cha. 52 Katø tru i maya misagweindø kømøtø, mayeelø Tiuswei ureemera truørø amba warabelan kanbalatø tulundzunamig kønrrai, treegweyasiiba køn cha. 53 Tru kwalømgurri judíosmeran karubeløbe Jesúswane kwetchab cha waminchibelø køn.
54 Treekkurri yandø Jesúsbe judíosmerai utube mayeelø ashchai uñmíig køn. Incha Judea piraugurri webya, kanbalø mu misag warab waraimønug tru puluwansrø, Efraín taig pueblosrømay ibig køn. Incha trusrø nui kusrenanøb pera uniiløba kørrømisrøbig køn.
55 Inchen tru judíosmerai Pascua Fiesta pumig yandø lamø paløben, wambig nøørøsrøngurri misaamerabe Jerusalénsrømay truba nebambubelø køn, kaig marigwan chish misrtrab, tru Pascua Fiesta pumøwatø. 56 Jesúswan lab amøña, Tiuswei yau purrøwabe, nømdø kangurrin kangurri trenchib payiyabelø køn:
—¿Ñimbe maig isugue? chib ¿fiestayumaybe ni arrubguen inchimuisruandø?— chib.
57 Inchen sacerdotesmeran karubeløba, fariseosmerababe karuin købig køn, møikkøben Jesúswan chu wai ashibiibe, eshkanrrain cha, Jesúswan kemørtrab.

- San Juan
- <
- 11
- >

© 2010 WBT